Жозефин де Бөарнэ

Жозефин де Бөарнэ (франц. Joséphine de Beauharnais [ʒo.ze.fin də‿bo.aʁ.nɛ], төрөхдөө Мари́ Жозеф Роз Ташэ де Ла Пажери́ (франц. Marie Josèphe Rose Tascher de La Pagerie); 1763 оны 6-р сарын 23-нд Мартиник арал дээр төрсөн —1814 оны 5-р сарын 29-нд Парисын ойролцоо Мальмезон эдлэн газар нас барсан) —1804-1809 онд Францын хатан хаан бөгөөд I Наполеоны анхны эхнэр.

 Намтар 
Мари Жозеф Роуз Ташэ де Ла Пажери буюу зүгээр л Роуз (Наполеон түүнийг Жозефин гэж сүүлд дуудаж эхэлсэн) Францын эртний язгууртан гаралтай Франц тариаланч Жозеф-Гаспард Ташэ де Ла Пажери (1735-1790) гэр бүлд Мартиник арал дээр төржээ.  1779 оны 12-р сарын 13-нд тэрээр 16 настайдаа тэр үед эмэгтэйчүүдэд их таалагддаг Виконт Александр де Бөарнэ (1760-1794) -тэй гэрлэжээ. Зургаан жил гэрлэсний дараа 1785 оны 3-р сард хосууд салжээ. Гурван жилийн турш Жозефина эрх чөлөөг эдэлж, загварын дэлгүүр, салонуудын ертөнцөд аз жаргалтайгаар оржээ. Санхүүгийн боломжит бүх нөөц шавхагдсан үед тэрээр Мартиник дахь гэр лүүгээ буцах шаардлагатай болжээ.

Санхүүгийн байдал нь хэцүү байсан боловч Жозефина нийслэлийн дээдсийн олон төлөөлөгчидтэй нөхөрлөж, Термидорын төрийн эргэлтийн удирдагчдын нэг улс төрч Виконт де Баррасын амраг болсон бөгөөд түүнд Чантерин гудамжинд тохилог харш түрээслэж өгчээ. Эдүгээ тэрээр Парисын нийгмийн амьдралд нэр хүндтэй хүн байсан бөгөөд эмэгтэй хувцасны шинэ хэв маягийг сурталчлагч, гол хүмүүсийн нэг байв. 1795 онд Жозефин хамгийн дотны найз Терезия Таллиены салон дээр генерал Бонапарттай танилцсан байна. Наполеон түүнээс 6 насаар дүү байсан бөгөөд тэр үед их бууны офицерыг ирээдүйд хүлээж байсан гайхалтай амжилтын тухай сураг ч байгаагүй юм.

Наполеон, Жозефина хоёр хоёулаа ядууралд өртөж, хувьсгалын үеэр шоронд хоригдож байжээ. Тэдний зан авир нь бас нийтлэг зүйлтэй байсан: тэд мөрөөдөгч, туйлын хүсэл тэмүүлэлтэй, эсрэг хүйстний сэтгэлийг татах чадвартай байв. Тэдний жинхэнэ нэр нь хүртэл өөр байсан.

Тухайн үеийн хүмүүсийн ярьснаар Жозефин үрэлгэн байсан бөгөөд Виконт де Баррас түүний шинэ харилцаанд саад учруулахыг хүсээгүй байж магадгүй юм. Бонапарт 1796 оны 1-р сард гэрлэх санал тавьжээ. Жозефина эргэлзэж байсан ч тэдний хоорондох гэрлэлт 1796 оны 3-р сарын 9-нд болсон юм. Наполеон Жозефины хоёр хүүхдийг үрчлэн авч, хуримын бэлэг болгон эхнэртээ "Au destiné" ("Энэ бол хувь тавилан юм") гэсэн бичээстэй алтан медальон бэлэглэжээ.

Хуримаа хийгээд хоёр хоногийн дараа Наполеон Итали дахь Францын цэргийн командлалыг авахаар Парисыг орхихоос өөр аргагүй болжээ. Энэ газарт ирээд тэрээр эхнэртээ түүн дээр ирэхийг хүссэн олон хайрын захидал илгээсэн бөгөөд 18-р зууны уламжлалаар хүмүүжсэн Жозефин нь хуурай байдлаар хариулдаг байжээ. Парист генерал Бонапартын ялалтын тухай анхны мэдээ ирсэний дараа Жозефин "Нотр-Дам де Виктуар" (Ялалтын Дарь эх) гэх хоч авч, тансаг амьдралаа үргэлжлүүлж байв.

Эцэст нь 1796 оны 6-р сарын 27-нд Жозефин нөхрийнхөө шаардлагыг биелүүлж Итали руу явав. Жозефин Италид жил гаруйн хугацаанд Наполеонтой хамт Милан болон түүний эргэн тойрон дахь ордонд амьдарч байжээ.

1798 оны 1-р сарын 2-нд Кампо-Формиан энх тайвны гэрээ байгуулсны дараа тэрээр Парист буцаж ирсэн юм.

1798 оны 5-р сарын 4-нд Наполеон томоохон армийн толгойд Египет рүү аян хийхээр мордсон. Жозефин түүнийг 5-р сарын 19-нд Тулон руу дагалдан явав.

1798 оны 7-р сард Египетэд байхдаа Наполеон эхнэрийнхээ үнэнч бус байдлыг дахин мэдэв. Энэ удаад тэрээр тайлбарыг сонсохыг хүсээгүй бөгөөд ах Иосеф руугаа гэрлэлтээ цуцлуулахыг хүссэн захидал илгээжээ. Гэвч энэ зурвас Британичуудын гарт орж, флотоо алдсаны дараа дараагийн захидал харилцаа тасалдав. Нөхрөө Францад ирснийг мэдээд Жозефин түүн дээр очиж, түүнийг салахгүй байхыг ятгаж, үүний төлөө Ипполит Чарльзтай харилцах харилцаагаа золиослосон гэдэг.

Бонапарт Жозефинаг өршөөж, салалтаас татгалзаад зогсохгүй түүнийг эзгүйд тавьсан асар их өрийг төлсөн юм. Энэ явдлын дараа Бонапартын Жозефинд хандах хандлага өөрчлөгдсөн нь Египетийн кампанит ажлын үеэр 20 настай Паулин Фурет Наполеоны амраг болсон нь тодорхой хэмжээгээр мөн нөлөөлсөн юм.

Ангилал:1763 онд төрсөн
Ангилал:1814 онд өнгөрсөн
Ангилал:Бонапарт овог